**Kedves Diákok és Szülők!**

**Aki szeretne kérdezni, beszélgetni, vagy reagálni, itt megtalál:** **bernadett.schaller@lutheran.hu**

*A húsvét után vasárnapok nevüket a bevezető zsoltár keretversének latin kezdősoráról kapták. Misericordia Domini jelentése: „Az ÚR szeretetével tele van a föld...” (Zsolt 33,5). vagy: „Az ÚR kegyelme betölti a földet...” Az ünnep másik neve A jó Pásztor vasárnapja: a kijelölt igeszakasz, az önfeláldozó pásztorról, Jézusról tanít.*

 **6. Áhítat: Misericordia Domini (Jó Pásztor) vasárnap hete**

Az Atya, Fiú, Szentlélek nevében! Ámen.

**Zsoltár:**

Az Úr kegyelme betölti a földet,
igéjével alkotta a mennyet. (Zsolt 33,5.6)

Ujjongjatok az Úrban, ti igazak,

énekeljetek neki új éneket!

Mert az Úr igéje igaz,

és csupa hűség minden cselekvése. (Zsolt 33,1.3.4)

Dicsőség az Atyának és a Fiúnak és a Szentléleknek,

miképpen volt kezdetben, most és mindenkor és mindörökkön örökké. Ámen.

Az Úr kegyelme betölti a földet,
igéjével alkotta a mennyet. (Zsolt 33,5.6)

**Imádság:**

Urunk, köszönjük az elmúlt hét minden ajándékát. Köszönjük neked mindazokat, akiken keresztül gondoskodsz rólunk. Ezen a héten külön is megemlékezünk imádságban az édesanyánkról, aki már születésünk előtt is szeretett és vigyázott ránk. Köszönjük, hogy rajta és édesapánkon keresztül megismerhetjük a te szereteted, még akkor is, ha szüleinknek is vannak gyengeségei, ők sem mindig tökéletesek a szeretetben. Mi sem tudunk mindig úgy viselkedni, ahogy szeretnénk. De te, Atyánk, tudod, hogy akkor is szeretjük őket, ha ez éppen nem látszik rajtunk. Kérünk, segíts növekedni az egymás iránti jóságban, megbocsátásban, a szeretet cselekedeteiben. Ámen.

**Igehirdetés:**

*14Én vagyok a jó pásztor, én ismerem az enyéimet, és az enyéim ismernek engem. Jn 10,14*

A következő eset állítólag egy katolikus gyülekezetben történt meg. Hamvazószerdára készültek. Sokan kérik ilyenkor, hogy a pap kenje meg a homlokukat hamuval. A plébános már előre fogta a fejét, hogyan fog mindenhova odaérni. Szólt hát előző nap a sekrestyésnek, hogy igazán segíthetne. Ez nem szentség, ezt ő is oszthatja. A sekrestyés zavarba jött, és megkérdezte, hogy mit is kell ilyenkor mondani. A pap ezt mondta: „Nem bonyolult, annyit kell mondani: Ember, emlékezz rá, hogy porból vagy és porrá leszel”. „Hát jól van”, mondta a sekrestyés, de egész éjszaka izgult, nem is nagyon tudott aludni. Elérkezett a nagy nap, ment a mise, elértek oda, hogy a hívek fejét megkenjék hamuval. A sekrestyés egyszerű lélek volt, izgalmában mindent elfelejtett, és megkérdezte gyorsan a papot: „Atyám, mit is kell mondani?” A pap jól bepipult, és azt mondta: „Birka vagy fiam és az is maradsz!”. A sekrestyés kicsit furcsállotta, de hát nem vitatkozott az atyával. Felálltak a hívek 2 oszlopba, a sekrestyés előtt elsőnek pont a polgármester feszített. Bemártja hát az ujját a hamuba, keresztet rajzol a fejére és azt mondja: „Birka vagy fiam és az is maradsz!” A polgármesternek kikerekedtek a szemei, és azt mondta: - Te figyelj, itt régen mást szoktak ám mondani! Mire a sekrestyés ügyesen kivágta magát: -Persze, hisz régen minden latinul ment!

Miért is mondtam el ezt a kis történetet? Túl azon, hogy talán jót nevetünk az egészen, már megszoktuk, és talán számunkra kedves kép is, hogy Jézus az övéit aranyos bárányokhoz hasonlítja. Időről-időre kapok olyan rajzot tőletek, gyerekek, ahol Jézust pásztorként ábrázoljátok. Karjai között, vagy a vállán ott egy bárány. Amikor beszélgetünk erről a rajzról, sokszor kiderül, hogy az a bárányka, éppen benneteket ábrázol. Gyakran hallhatjuk, hogy gyerekeknek és felnőtteknek sokat jelent ez a jézusi kép.

De vajon az akkori ember is örült annak, hogy bárányokhoz hasonló lehetett? Mi azt gondoljuk a juhokról, hogy kedves, szelíd állatok. Az akkoriak ennél kicsit jobban ismerték őket. Tudták róluk azt is, hogy olykor rettenetesen értetlenek, és nehezen tanulnak, igazi birkák. Akkor birkák lennénk? Nem csak az akkoriak, hanem mi is? Miért mondott Jézus ilyet? Jézus jól tudta, milyen esendőek és sebezhetőek vagyunk. Valójában mindnyájunknak szükségünk van arra a biztonságos szeretetre, amire Jézus utal.

Ha ez a kép a juhokról, a nyájról, nem is olyan romantikus, mint azt képzeljük, valahol mégis nagyon szép. Egyfelől vagyunk mi, a „juhok” – talán együgyűbbek, kiszolgáltatottabbak, mint gondolnánk. Ott van ugyanakkor Jézus, aki bennünket önfeláldozó szeretettel pásztorol. Ismerjük meg Őt minél jobban! Rá hallgassunk, és adjunk hálát, hogy ilyen Pásztorunk van.

 Ámen!

**Imádkozzunk!**

Urunk, légy áldott, hogy nem mondasz le az olyan eltévelygő juhaidról, mint mi vagyunk. Nem adod fel pásztori türelmed, pedig sok csalódást okoztunk már bűneinkkel. Mégis naponként megújul rajtunk szereteted. Jóságos Pásztorunk, kérünk, hallgass meg minket, amikor a tőled tanult imádságban így szólítunk meg:

**Mi Atyánk…**

Mi Atyánk, aki a mennyekben vagy,
Szenteltessék meg a Te neved,
Jöjjön el a Te országod,
Legyen meg a Te akaratod,
Amint a mennyben, úgy a földön is.
Mindennapi kenyerünket
add meg nekünk ma,
És bocsásd meg vétkeinket,
Miképpen mi is megbocsátunk
az ellenünk vétkezőknek,
És ne vígy minket kísértésbe,
De szabadíts meg a gonosztól.

Mert Tiéd az ország, a hatalom és a dicsőség,

mindörökké. Ámen.

**Áldás:**

Istennek népe: Az Úr áldjon meg és őrizzen meg téged! Az Úr világosítsa meg az Ő szent arcát terajtad és könyörüljön rajtad! Az Úr fordítsa az Ő szent arcát tefeléd, és adjon tenéked békességet! Ámen.

*Zene: Izsóp együttes: Új hálaének áldja Istent…*

*Végül egy szép novellát is csatolok az e heti áhítathoz a szerző engedélyével:*

Füller Tímea: Kecskés Malvin meg az Isten elfeledett kis jószágai

Kecskés Malvin háza a falu főutcáján volt. Egy átlagos ház esetében nem lenne ebben semmi különös, sőt, talán még megkönnyebbülten fel is sóhajtanánk, hogy történetünk nem holmi Isten háta megetti, elképzelhetetlen világ végén játszódik. Az ő esetében azonban a főutca mindenképpen túlzásnak tűnik. Szinte hátborzongatónak. Mert Kecskés Malvinnak nem a vezetékneve volt kecskés, hanem a csúfneve. Pontosabban a lerövidült csúfneve: a Kecskeszagúból. Malvin néni ugyanis élt-halt a kecskékért, libákért, kacsákért és tyúkokért. Mi több, nem is csak értük, de … na, valljuk be, velük. Egy házban – mint már említettem, a főutca egyik házában – éltek ők együtt, nagy egyetértésben és borzasztó bűzben. A baromfi félék a komódon kuporogtak, az ágy végén költöttek, a kecskék a ruhásszekrényben tanyáztak, a szoba sarkában heverésztek, Malvin néni meg szórakozottan dudorászva tett-vett közöttük. Időnként kedvesen korholta is őket:

* Ej, Özséb, Özséb, nem szoktunk ám az ágyra potyogtatni, mint az oktalan állatok. Ott van a sarokban a ládád. Na, nem baj, majd megtanulod. Na, te Klotild, hát szépen eldugtad ezt a tojást. Csak akkor találok rá, mikor már szaga van. Hát legalább kikeltetted volna, ha így elrejtetted. Ejnye, ejnye, de sok bosszúságom van veletek! Gyere Sári, hadd szedem ki a bordád mellől a bogáncsot. Megint kinn kódorogtál az utcán, mi? Nem bírsz magaddal, míg bajod nem esik. Elcsap itt nekem valami autó vagy kamion. Nem tudjátok ám, nem tudjátok, micsoda egy világ lett odaki’.

Így becézgette, tanítgatta, vezetgette háza népét, féltő gondoskodással. S még ő maga is csak hetente egyszer, szombaton hagyta el biztonságos kis bárkáját, hogy a vásárlással újra feltöltse a következő hétre a kamrát maga-, meg a kedvencei számára. Általában tejet vett töménytelen mennyiségben, meg élesztőt, cukrot, zsírt. Azt ették mindannyian. Néha egy kis mézet, „mert az Özséb él-hal érte”. A többi ennivalót megteremte a félig vad kert is a számukra, tavasztól őszig kinn járkálhatott nap közben a kertben a jószág is. A takarmány meg a földjeit bérlőktől érkezett nekik télire. Pénzzel nem szívesen bánt Malvin néni. Ha a postás hozta a nyugdíjat, máshol örömmel fogadták, de itt sose hívták be. Mást meg, ugye, nem igen hozhatott. Ha csak számlát nem. Bár lassan abból is kifogytak. Vizet, villanyt, mind kikapcsolták már a háztól, amit Malvin néni nem is igen sajnált.

* Egyszer Sárim majdnem belefulladt a fürdőkádba. Nem engedek én abba vizet jó szívvel soha többé. A villany meg! Csak reszket az ember, hogy agyoncsapja egyszer, akár a villám. A sok szerencsétlen meg még törekszik is, hogy bevigyék neki a házba. – mondogatta.

Elégedetten éltek ők így is. Szomszédaikkal ellentétben, akik bizony, sokat panaszkodtak, hogy nagy a bűz az állatok miatt, meg hogy Malvin néni nem adja vissza a gyerekek átesett labdáját soha. Meg egyáltalán micsoda szégyen ez a putri ház itt a főutcán. Még az ingatlanárakat is lehúzza a környéken. De persze nem volt mit tenni. Nincs rá törvény, hogy ki mit tarthat a házában. És ha belegondolunk, van, aki óriáskígyóval él egy fedél alatt, mégsem nézzük őrültnek, inkább csodáljuk, vagy borzongunk egy jót a bátorságán. Malvin néni meg a kecskéi és egyéb lábasjószágai tehát maradtak a főutcán a házban.

És telt-múlt az idő, mindenki tárogatta a karját, meg legyintgetett, meg sóhajtozott egészen addig, míg valakinek fel nem tűnt, hogy Malvin néni nem volt vásárolni már vagy három hete. Hideg, téli napok voltak, csúszós az út, félősek az öregasszonyok, senki nem gondolt rosszra. Talán csak nem mer kijönni az utcára. Na meg a bűz is kevésbé kavarog a hószagban, hát nem gyanakodtak a szomszédok sem. Még szerencse, hogy az öreg sánta pap éppen abban az utcában látogatott azokban a hetekben. Kerülgette, halogatta egy ideig a Malvin néni házát, de aztán csak föltekintett az égre.

* Mit tegyünk, ez is az Úristen eltévedt báránykája, még ha olyan bolond is, mint egy tök. – sóhajtotta, és lenyomta az utcaajtó kilincsét.

Aztán nagy levegőt vett. Szüksége is volt a nagy levegőre, mert a házban már nem igen volt az embernek ilyesmit magához venni. A szagot vágni lehetett volna. Kecskebak bűz, baromfi ürülék kipárlása, fonnyadt ágynemű kesernyés szaga és beteg fojtogató lélegzete vegyült, kavargott benn. Szegény sánta pap önkéntelenül, (vagy önvédelemből) az ablakhoz lépett, de az ágy felől erőtlen, de erőteljes kis nyikorgással szólt rá Malvin néni, hogy ki ne merje nyitni, mert ő itt hét teljes éve nem szellőztet, amióta a Klotild kitojogatta a tojásait és azok szegények a betonon rögtön szörnyet is haltak, s ő másodszor nem kockáztat meg ilyen csapást. A pap a füle tövét vakarta.

* Szépen bánsz az állataiddal, Matild lányom. – nyögte ki végül atyai nagylelkűséggel, mert semmi okosabb nem jutott az eszébe. – Megbecsülöd Isten teremtményeit. De mintha elfeledkeztél volna róla, hogy az emberek is az ő alkotásai. Velük mintha kevesebbet törődnél. – kockáztatta meg óvatosan.

Malvin néni elgondolkodva könyökölt fel az ágyában.

* Hát ők se igen bántak velem szépen. De ne firtassuk. – mondta. – Itt fekszek már harmadik hete az ágyban, és te vagy, édes öregem, az első, aki megnézi, nem fordultam-e még föl. Ha ez a kecske nincs velem, meg a Sári, aki minden nap tojik egyet ide az ágyam végéhez, lehet, hogy éhen is vesztem volna itt a hideg szobában. De ne firtassuk. – toldotta meg.

Az öreg sánta pap kicsit elpirult. Ő se érdeklődésből, inkább szent kötelességből látogatta meg ezt a bogaras vénasszonyt. Tényleg nem nagyon lehet hálás az emberiségnek. Nem is tudott mit mondani válaszképpen, csak hümmögött. Malvin néni azonban folytatta.

* De mégis igazad lehet, édes öregem…

Szegény öreg pap ezen a ponton olyan köhögést kapott, hogy alig bírta abbahagyni.

* Na, de azt hiszem, menned kéne, mert még rám ragasztasz valami nyavalyát itt. – húzódott tőle távolabb Matild néni. – De tudod, mit?! Mivel te ilyen figyelmes voltál hozzám és ebben a nagy hidegben idáig sompolyogtál a kacska lábaiddal, hogy meglátogassál, Isten neki, rád hagyom a házamat, ha meghalok. Úgyis azon gondolkodtam már napok óta, hogy ki lehetne az örökösöm. Mert tudod, édes öregem, sokat kibírok én, de azt hiszem, most valahogy elfáradtam már. Jobb lenne föl se kelni többet. Azt hiszem, megadom magam a sorsomnak. – s azzal be is fordult a fal felé jelezve, hogy a vizitnek a maga részéről vége.

Az öreg sánta pap végre kikecmergett a köhögő-rohamból, nagy nehezen fölállt és hazament a parókiára. Tovább látogatni nem volt bátorsága, míg az összes ruháját meg a haját meg nem mossa. (Mert szép erény a szegénység, de azért mindennek van határa. )

A dolog feledésbe is merült, Malvin néni még szépen felépült, megérte a tavaszt, kecskéi virultak, lelegelték a szomszéd összes oltványát a kertben. Az udvarban két-három kiscsibe szaladgált a mindenféle méretű és színű jércék és kislibák között. Ment az élet a maga megszokott kerékvágásában tovább ott a főutcán. Hanem egy borús, szeles áprilisi szombaton Malvin néni összerogyott a bolt előtt és - arcán szép nyugalommal - átköltözött a másvilágra. Nagyon senki sem csodálkozott, inkább az volt a meglepő, milyen sokáig húzta ki. A temetése is csendesen és szinte észrevétlenül zajlott le, és talán el is feledi a falu egészen, ha a rendőrség a házában meg nem találja a kétes tisztaságú asztalon - szépen fóliában - a szabályos végrendeletét, amelyben „az öreg papra meg az eklézsiájára” hagyományozza minden vagyonát.

Mire ez kiderült, persze nem volt már olyan sok a hagyatékból. A szomszédok végre bosszút állhattak a múlt sérelmei miatt, és jóllakhattak egy kis kecske- meg baromfi vegyes pörkölttel. Még amolyan halotti tort is tartottak, a jó húsok mellett elpoharazgattak- fölemlegetve az öregasszony sokféle bolondságait. A ház – vagy ól, ki tudná meghatározni pontosan, hogy ki is volt inkább a gazda, és ki a vendég benne – az viszont ott állt régi „fényében”, várva, hogy új tulajdonosa sorsa felől döntsön.

A büszke örökös lesunyt fejjel készülődött belépni az ajtón. Nagy levegőt vett, nekiveselkedett, visszatántorodott, megint megindult, de csak nem tudta rávenni magát arra, hogy belevesse magát a szag-orgiába. Inkább elhatározta, hogy időt ad magának. Nagy erőfeszítések árán kinyitotta az összes ajtót, ablakot, kilépve a küszöbön jól letörölte a talpáról a vastagon rárakódott guanót, és magában azt motyogta: „jól van, ez most a legtöbb, amit tehetek”.

Évek teltek el ebben a pozícióban. Az öreg pap akárhogy próbálkozott, nem bírta rávenni magát, hogy kezdjen valamit az örökséggel. Újra meg újra elolvasta a végrendeletet is.

„Minden vagyonomat nyomorúságomban egyetlen látogatómra, S.K. papra és eklézsiájára hagyományozom. Gondoskodjon ő róla, hogy a házam, a kertem Isten elfeledett kis jószágainak javát szolgálja.”

Aláírások, igazolványszámok, pecsét, még közjegyző is láttamozta. Teljesen szabályos. Bárcsak bele lehetne kötni és ledobni ezt a bolondságot a nyakából! Micsoda örökség egy trágyával teli ház, a főutca szégyene! Mit kezdjen ő ezzel?! Sóhajtozott, mérgelődött, aztán legyintett. Á, semmi értelme az egésznek. Micsoda szöveg ez az egész amúgy is: Isten elfeledett jószágai. Hát ilyet eretnekség eleve kiejteni a szánkon, hogy isten bárkiről is megfeledkezett volna. Ő se ezt mondta, csak szenilis volt már Malvin akkor, amikor beszéltek. Na, ha tudta volna, hogy ez lesz belőle, inkább a hóban fürdött volna meg fürdőgatyában ahelyett, hogy betegye abba a házba a lábát.

Telt, múlt az idő szépecskén. Az öreg pap nyugdíjas lett, de a parókia hátuljában álló pici kántori lakásban meghúzhatta magát. Az utána szolgálatba lépő szépen ellátta a gyülekezeti munkát, nem panaszkodhatott. Egyedül a Malvin néni házánál volt köztük egy kis nézeteltérés. Az örökségnek először nagyon megörült. Hisz mi mindenre lehetne használni egy házat a főutcán, a legjobb helyen! Nyithatnának családi napközit, vagy idősek klubját, berendezhetnének a fiataloknak egy közösségi teret ping-pong asztallal, csocsóval, esetleg lehetne később hitoktatói lakás, ha már jól kiterjesztették a birodalmukat. Aztán amikor meglátta a házat igaz valójában, fintorgott egyet, a két tenyerével a homlokára csapott.

* Hát, azt hiszem, tévedtem. Ez az örökség nem az egyházat, hanem a kedves kollégát illeti. Félreértettem először a dolgot.

Szóval maradt minden a régiben. A falu csúfjára ott állt a főutcán a szebb időket megért ház. Ajtó, ablak tárva nyitva télen-nyáron. Már szinte meg is szokták a népek, sőt az új betelepülők között akadt, aki nem is tudott a dicstelen múltról és óvatosan be is kukkantott a kerítésen, hogy talán ez lenne a családjának a megfelelő otthon. Ennél tovább azonban senki nem jutott, mert ilyenkor mindig akadt, aki mesélt egyet s mást, ami elvette a vásárlószándékúak kedvét a háztól.

Úgy lapult ott az a ház, mintha nem is építmény, hanem egy véletlenül nevelkedett, éppen csak megtűrt fa volna. Az öreg pap se igen nézegette gyakran. Egyszer azonban mégis arra volt valahogy útja, s hát csak úgy félig komolyan, félig magafeledten lenyomta a kilincset és döbbenten hőkölt hátra. Az ajtó zárva volt. Nagy biciklilakat fityegett rajta. S ahogy jobban átnéz a kerítésen, azt is láthatta, hogy az udvar végében egy kis kormos kör van a lekaszált gyep közepén. Bizonyára tüzet is gyújtott itt valaki. De ki? Pipiskedve próbált belesni a házba, de az ablak már csak félig volt nyitva, a maradék résen át meg egy ódivatú függönyt lebegtetett a huzat. Itt valami égbekiáltó történt.

A papot hirtelen elfogta az indulat. Hát mégiscsak az eklézsia hagyatéka ez a ház. Bár nem nagyon tartanak rá számot, de mégiscsak jogilag meg törvényesen a gyülekezeté. Ne bitorolja hát senki itt engedély és fizetség nélkül. Dühösen verni kezdte az ajtót, de csak halk sustorgást, mocorgást hallott a kert vége felől, egyéb választ nem kapott.

Csak dörömbölt és kiabált ott tovább, hogy ezt már mégsem hagyja. Ez már azért mégiscsak több a soknál. Hogy még be se engedték. Nem kérdezte senki, csak egyszerűen birtokba vették. Ő ebből ügyet csinál, itt lesz a rendőrség, meg ami kell. Korát meghazudtoló erővel rúgta, taszigálta az ajtót. Nem is kellett sok idő, bedőlt az egész kerítés egyben. Az indulat majd szétvetette, úgy csörtetett be a házba, mint egy sértett dúvad. De hirtelen elpárolgott mind a haragja, amikor belépett a házba.

Nagy üresség volt ott benn, az elkoszhadt bútorokat, limlomokat mind kipakolták, a szennyet eltakarították, a falakat fehérre meszelték. Ott álltak az ajtóban csendesen, lehajtott fejjel a tettesek is. Meglepően kölyökképű, ijedt szemű fiatalok voltak. A földön meg ócska pokrócokon egy utazótáska hevert, nyitott száján keresztül látni lehetett a betolakodók maréknyi kis holmiját is. Senki nem tudott szólni hirtelen, csak nézték egymást, meg a földet döbbenten.

* Hát mégiscsak bekövetkezett. – mondta végül az egyik fiú. – Nem kell mondania semmit, megyünk, csak kérem, ne hívja ki a rendőrséget.
* Mondtam, hogy fölösleges volt a sok munka. Tudtam, hogy ez lesz. – dörzsölgette az orrát a másik. Nem nézett senkire, csak úgy maga elé motyogott.
* Jól van, pakolás! – sóhajtott lemondóan az első fiú. Majd az öreghez fordult. – Gondolom, az eddigi ittlakás fejében elfogadhatná a takarítást. Próbáltuk lakhatóvá tenni ezt a… Szóval mostmár lehet itt lakni rendesen. Kiadhatja, vagy amit akar. És akkor mi le is lépnénk. Bérelni nem tudjuk, mert pénzünk sajnos nincs. – ingatta a fejét zavartan, és a szája szélét harapdálta.
* Egyáltalán kik vagytok? Honnan jöttetek? Hogy találtatok ide? – talált végre szavához a pap.
* Bonyolult. – mondta az orrdörzsölgetős srác. Zavartan, rosszkedvűen felnevetett.
* Ha nem haragszik, maradjon ez a mi titkunk. – mondta a szóvivő fiú. – Jobb, ha most elmegyünk. – intett többieknek.

Négyen voltak. A másik kettő a konyhából somfordált elő kötényben, edényfogóval a kezén.

* És a kaja? A kaját még csak megehetjük! Vagy nem? - mérgelődött az egyik főzőlegény.
* Megehetjük? – nézett könyörgően a másik a papra. – Na? – sürgette a választ.
* Megehetitek. – szólt csendesen az öreg. - És megköszönöm, ha jut esetleg egy tányérral nekem is belőle közöttetek…

Később, amikor már együtt ültek körben az udvaron a farönk asztalnál, azért mégiscsak összeállt a kép az elejtett szavakból. Nevelőotthonban nőtt fel a négy kölyök, és amikor útnak engedték őket, még fogalmuk sem volt róla, milyen kevés lesz az a sok elinduló pénz az ő kezükben. Aztán hamar rájöttek. Kicsit csavarogtak, kicsit ez meg az. (Ezt senki nem firtatta.) Keresték a szüleiket is, meg a régiek közül valakit, de nem kellettek senkinek, hát nekivágtak a nagyvilágnak, hogy ők majd mindennek ellenére megmutatják, lesz nekik rendes házuk, munkájuk, életük. Aztán mindig jött valaki, aki elkergette őket. Volt már sörétes puska, izomköteg unokaöcs, rendőrség, és persze, mind teljesen jogos volt. Csak az ő reményük kezd már fogyni, hogy meg lehet valaha valahol vetni a lábukat még becsületesen is.

Ki tudja, milyen ősök bűneiért lakolnak most ők, akikre nem gondol még tán az Isten sem. „Már bocsi a kifejezésért.”- tette hozzá gyorsan a legrendesebben beszélő.

Az öreg pap nagyokat hallgatott. Meregette a fényesre csiszatolt alumínium kanalával a paprikás krumplilevest. Lopva meg-megnézte magának a négy kölyköt. Nagyon fiatalok voltak, és elszomorítóan komolyak. Lehettek vagy húsz évesek, ha egyáltalán… Négyen épp annyi idősek, mint most ő… Aztán a végrendeletre gondolt, meg arra, hogy úgysem férnek el rendesen a pici kántorlakásban az ő bútorai, csak kerülgeti őket. Át lehetne hozatni ezekkel a gyerekekkel ide pár holmit, biztosan tudnák használni. És a jövő héten - úgy hallotta, - indul az eperszezon, talán még munkát is kaphatnának, ha eleinte csak alkalmit is. Ezek az… Isten elfeledett kis jószágai…